
הצעה לסדר היום (דיון מהיר): בשכונת "ראס אלחאקורה" בדיר אלאסד יותר מ-50 בתים 
מנותקים מקווי טלפון מאז נובמבר 2004, של חה"כ עבד-אלמאלכ דהאמשה


היו"ר אמנון כהן:

	דיון מהיר: בשכונת "ראס אלחאקורה" בדיר אלאסד יותר מ-50 בתים מנותקים מקווי טלפון מאז נובמבר 2004, של חבר הכנסת עבד-אלמאלכ דהאמשה. בבקשה אדוני. 

עבד-אלמאלכ דהאמשה:

תודה רבה אדוני היושב ראש. אני מכיר את הכפר דיר אלאסד ואני מניח שגם חברי הכנסת מכירים את המקום. זה כפר ממוצע בינוני והוא נמצא על גבעה, או יותר נכון במעלה הגבעה. הקווים נותקו מאז נובמבר 2004. 

היו"ר אמנון כהן:

האם הם נותקו כתוצאה מאי תשלום?

עבד-אלמאלכ דהאמשה:

	הם נותקו כנראה בגלל משאית או רכב שגרמו לניתוק הקו הראשי. זה היה בנובמבר 2004, יש לי פה חתימות של כל התושבים עם כל ההשתלשלות. 

היו"ר אמנון כהן:

	 שבעה חודשים הם היו מנותקים?

עבד-אלמאלכ דהאמשה:

	רק לפני שבועיים התחילו לחבר. תכף נשמע מבזק. הם פנו מייד לחברת בזק בכרמיאל ובנהריה והגישו תלונות גם לנציג תלונות הציבור. הם פנו אלי לפני כשלושה שבועות, ב-13.6. פניתי לשרת התקשורת, לפני שפניתי לדיון מהיר בכנסת.

היו"ר אמנון כהן:

	 מה היא אמרה?

עבד-אלמאלכ דהאמשה:

עד היום אין התייחסות. שרת התקשורת לא התייחסה למכתב ששלחתי אליה.  

דוד טל:

	ניר שלום לא ענה לך? לא יכול להיות.

עבד-אלמאלכ דהאמשה:

	אני לא מאמין שקיבלנו תשובה ואני לא מודע לזה. עד היום לא הגיעה אלי תשובה מבזק ומהשרה. שמעתי שלפני שבועיים הם התחילו לעבוד על התקלה.

	אני חושב שזה יותר ממקרה ששנה שלמה, 50 קווים מנותקים, התושבים פונים, ושבעה חודשים לא מוצאים דרך איך לחבר אותם לקו הטלפון. אני לא בדיוק יודע למה הקו נותק, שמעתי שמישהו ניתק את הכבל כי הוא עבר בבית שלו והוא רצה לעשות תיקונים. זה עבר בתוך הבית שלו או בקיר הבית.

	אתם הייתם צריכים לנתק את זה מהבית שלו. מה שיותר מפליא הוא, שבתקופה הזאת הם גם קיבלו דרישה לתשלום עבור אחזקה, הכל רגיל רק שלא היו קווים ולא שירותים. 

דוד טל:

	בתחילת הדיון אמרה נציגת התקשורת שאם אין קו אז לא משלמים.

עבד-אלמאלכ דהאמשה:

	חבר הכנסת דוד טל, אני מאמין לתושבים. הם נתבקשו לשלם עבור אחזקת הקווים, וזה קצת מרגיז.

היו"ר אמנון כהן:

	 אם הם לקחו אז הם יחזירו.

עבד-אלמאלכ דהאמשה:

	כשצריך לבקש אחזקה הם יעילים, אבל לספק את השירות - - - 

היו"ר אמנון כהן:

	 משרד התקשורת, האם יש לך תשובה מדוע השרה לא ענתה?

דולי דדון:

הפנייה הגיעה לשרה ב-15 לחודש. לאגף הפיקוח, שאנחנו שייכים אליו, הוא הגיע ב-19 לחודש. מייד יצא מכתב לבזק. אתמול התקבלה התשובה של בזק אלינו. 

עבד-אלמאלכ דהאמשה:

בדרך כלל נהוג לתת תשובה שזה בטיפול, שהמכתב התקבל, כדי שאדע שזה התקבל וזה בטיפול.  

דולי דדון:

בכל מקרה, הפניה של חבר הכנסת היתה ב-15.6 וב-16.6 כל הקווים חזרו לפעול. 

עבד-אלמאלכ דהאמשה:

	אז מה יותר טוב מלהודיע לי שהקווים פועלים והכל בסדר?

דולי דדון:

	רק אתמול קיבלנו את התשובה. 

עבד-אלמאלכ דהאמשה:

	מוזר לשמוע שתוך יום הקווים פעלו.

דולי דדוו:

	הם לא פעלו תוך יום, אבל ב-16 זה הגיע לסיום. ניתן לנציג של בזק להסביר. 

היו"ר אמנון כהן:

	 למה זה לקח כל כך הרבה זמן?

יוסי נבעה:

אסביר את השתלשלות העניינים: בנובמבר אחד התושבים חתך לנו כבל של 30 זוג. כשרצינו, באותו יום, לחבר חזרה את הכבל, הוא התנגד. ניסינו להגיע להבנה ולשים עמוד בתוך השטח הציבורי. היתה התנגדות של ארבעה תושבים שגרים בקרבת מקום. ההתנגדות היתה מאוד קשה, אפילו איומים מילוליים. היינו חייבים לשנות את התוואי של הכבל כי זה הפריע לאותו אדם לבנות את הבית. 

בפעם ראשונה שהגענו ניסינו לתאם עמדות ולא הצלחנו. הגענו למחרת ולא הצלחנו. במהלך השבועיים הראשונים, מאז שזה קרה, הגענו כמה פעמים. כאשר ראינו שזה לא הולך ואין שיתוף פעולה עם התושבים, פנינו למועצה. מהנדס המועצה היה איתנו לפחות 4 פעמים במקום. ניסינו להגיע למסקנות על מנת לשנות את התוואי, ולא הצלחנו.

היו"ר אמנון כהן:

	 במי תלוי שינוי התוואי?

יוסי נבעה:

	במועצה. היא צריכה לתת לי אישור להעמיד את העמוד. 

היו"ר אמנון כהן:

	 אז לא הצלחת לתאם עם התושבים להזיז ממקום אחד לשני? 

לאה ורון:

	המועצה אישרה את שינוי התוואי?

יוסי נבעה:

	לא, הם לא הגיעו להסכמה עם התושבים. 

היו"ר אמנון כהן:

	 אתה רוצה לשים פה כבל, אז הוא רוצה לבנות בית, אתה רוצה לשים את הכבל שם, גם שם הוא רוצה לבנות בית. 

עבד-אלמאלכ דהאמשה:

	יש שטח ציבורי. 


יוסי נבעה:

	זה רק תחילת הסיפור. היינו שם לא מעט פעמים. אני לא חושב שהיה מקום שהגענו אליו כל כך הרבה פעמים, גם מנהל העבודה, גם מנהל הרשת. היה שלב שהעמדנו את העמוד, הגענו לשם למחרת לתלות את הכבל, וראינו שחתכו את העמוד עם גרזן. אף אחד לא שילם את הנזק. 

היו"ר אמנון כהן:

	 מי שילם את הנזק של העמוד?

יוסי נבעה:

	לא שילמו.  בבזק החליטו שעד סכום מסויים לא מגישים תלונות למשטרה על נזקים. 

היו"ר אמנון כהן:

	עשיתם טעות.

יוסי נבעה:

	כשראינו שזה מסתבך, הגעתי לשם ונתתי פתרון שאינו רגיל אצלנו, אפשר לומר - פיתרון יצירתי. יש שם תעלת מים ואמרתי שנוריד את הכבל דרך תעלת המים בצינור, ונגמור את הסיפור הזה, כי זה לקח יותר מידי זמן. היתה שם תעלת מים והסכמתי באופן חריג להכין צינור בתוך תעלת מים. 

הגענו להבנה עם המועצה שהם יניחו את הצינור ואנחנו נשים את הכבל. לקח למועצה קרוב לחודשיים לאשר את הצינור, למרות שראש המועצה היה במקום ואמר שהוא ישים את הצינור. 

כשפנה חבר הכנסת דהאמשה לשרת התקשורת ולעיתונות, החלטתי לשים בעצמי את הצינור ולסיים את העניין. בזק התקין את הצינור, זה היה ב-16 לחודש. חיברנו את הטלפונים ובזה הסתיים הסיפור.

אגב, בראיון שהיה לראש המועצה עם זוהר בהלול באחת מתחנות הרדיו, הוא אמר שבזק  עשו מעל ומעבר לפתור את הבעיה. ובאמת, היינו במקום 14 או 15 פעמים. 

היו"ר אמנון כהן:

ממתי חודשו הקווים? 

יוסי נבעה:

הקווים חוברו ב-16.6. הזיכויים יופיעו להם בחשבון חודש יוני. בעוד חודשיים יצאו כל הזיכויים של כל האנשים. לקחנו את כל מספרי הטלפונים ואנחנו מזכים. 

צבי יונדלר:

אני ממשרד התקשורת.

היו"ר אמנון כהן:

תגיד לשרה בשמי, בשם יושב ראש ועדה, שכשחברי כנסת או תושבים כותבים מכתב צריך לענות שהמכתב התקבל. שהאדם ידע שמתחיל טיפול. 

דולי דדון:

	בדרך כלל עושים את זה. 

היו"ר אמנון כהן:

אם לחבר כנסת לא עושים את זה, אני בטוח שגם לאזרח לא יעשו את זה. אני מבקש שתעביר את המסר שלי לשרה, שיהיה נוהג קבוע לשלוח מכתב שאומר שהתלונה התקבלה והיא בטיפול.  

דולי דדון:

אני אחראי פניות הציבור, בוודאות זה קורה. ברגע שמתקבלת פניה, יוצא מכתב לפונה, לא משנה אם זה חבר כנסת, שר או אזרח. כולם מקבלים תשובה שהפניה בטיפול. 

היו"ר אמנון כהן:

	הנושא טופל ב-16.6, תוך יום אחד?

יוסי נבעה:

ההסכמה של ראש המועצה להתקין את הצינור היתה רק בתחילת יוני אבל חיכינו לו וחיכינו. כשראינו שזה לא הולך, החלטנו לעשות את זה לבד. 

צבי יונדלר:

	בעקבות המסמך שלך, שמונח ברשותנו, הכנו שאלות מפורטות ואתמול קיבלנו את התייחסות החברה. 

עבד-אלמאלכ דהאמשה:

	למה עד אתמול? אם ב-16 כבר הרכיבו את הטלפונים, אז למה שלא יתנו לכם תשובה והתייחסות? למה 20 ימים?

היו"ר אמנון כהן:

	התהליך הוא כזה: המכתב מגיע לשרה, היא מורידה למנכ"ל, המנכ"ל לגוף הרלוונטי. הגוף הרלוונטי מחפש מישהו מקצועי, שולחים למנכ"ל בזק. מנכ"ל בזק מעביר לסמנכ"ל, מעבירים לפי המחוז. גם התשובה עוברת כך.

עבד-אלמאלכ דהאמשה:

	אם ב-16 כבר תיקנו הכל, אז מה יותר טוב מאשר לכתוב לשרה ולהעביר תשובה. למה התגובה לשרה הגיעה רק אתמול בערב, ערב הדיון הזה?

צבי יונדלר:

עשינו גם בדיקה, לא רק לגבי תקלות, אלא גם בתחום ההתקנות ובקשות של תושבי המקום ודברים נוספים. אכן אנחנו רואים בדוחות שלפנינו, שנכון להיום, בתחילת יולי, אין שום בקשה להתקנות חדשות. כל מי שביקש – מחובר. 

עבד-אלמאלכ דהאמשה:

כל אלה שהיו מחוברים קודם, מחוברים גם עכשיו?


היו"ר אמנון כהן:

	אולי לאחד היה לו קו והוא לא רוצה עכשיו להתחבר?

עבד-אלמאלכ דהאמשה:

	אדוני היושב ראש, אני לא חושב שאתה צריך כל כך - - - 

היו"ר אמנון כהן:

	למה? אני איתך.

עבד-אלמאלכ דהאמשה:

	אתה לא איתי. אני לא רוצה שתהיה איתם וגם לא איתי. אתה יושב הראש, שב בשקט, תן לנו לנהל את הדברים משני הצדדים. אני שואל שאלה פשוטה: אלה שהיו מחוברים לפני? עכשיו כולם מחוברים?

יוסי נבעה:

למעט השניים האחרונים. אחד הקפיא את הקו והשני לא שילם מעל 180 יום מיוני, שזה כבר שנה. יש לנו לקוחות שלא משלמים חובות אז אנחנו מנתקים אותם. אם הוא ישלם, הוא יחובר שוב. אגב, הוא גם יזוכה בדמי השימוש. 

דוד טל:

התרשמתי שבזק עשו את עבודתם. הם הגיעו תוך יום אחד, וצריך להגיד את זה. אנחנו אוהבים לבקר אותם כשהם לא בסדר, אבל כשהם בסדר - - - 

עבד-אלמאלכ דהאמשה:

הם הגיעו באיחור.

דוד טל:

לא, סליחה, הוא אמר שמהרגע הם קיבלו את התלונה, הם הגיעו  תוך יום אחד. 

היו"ר אמנון כהן:

גם חתכו להם עמוד והם לא חייבו על העמוד. 

דוד טל:

	הם היו כמה פעמים וכל פעם התושבים מנעו את ההתחברויות. כתוצאה מכך שהתושבים מנעו את ההתחברויות - - - 

עבד אלמאלכ דהאמשה:

	סליחה - - - 


דוד טל:

	תרשה לי לומר את מה שאני חושב ואיך התרשמתי. כשהצגת את הדברים, התכוונתי כבר להתנפל עליהם, לטרוף אותם, מפני שזה לא בסדר.

	קודם כל זה לא בסדר שהשרה לא מחזירה תשובה. אבל מה לעשות? כשזה הפוך, צריך להודות בזה שהם עשו עבודתם נאמנה. יותר מכך, הסתבר שהתושבים במקום מנעו את ההתחברות. אתה לא רוצה שהם יריבו עם התושבים. הוא גם אמר, בצורה מובלעת, שכמעט הגיעו לידי איומים. אנחנו לא רוצים שיגיעו לאלימות בין עובדי בזק לבין התושבים.

	מעבר לכך, אישור התוואי על ידי המועצה ארך פרק זמן  ארוך. כל עוד שהמועצה לא נתנה תוואי אחר, הם לא יכולים לעשות על דעת עצמם.

היו"ר אמנון כהן:

עובדה שהם שמו והורידו להם. 

דוד טל:

אני מברך את מנהל המרחב, שאני לא מכיר, שמצא פתרון יצירתי שזה יעבור דרך תעלה, דבר שאיננו מקובל, כדי לקצר את הדרך. 

לסיכום, אני חושב שבזק פעלה כמו שצריך. מעבר לכך שמשרד התקשורת או השרה לא השיבו, אני לא רואה שום פגם בהתנהלות של המערכת. 

עבד-אלמאלכ דהמאשה:

כמה קווים היו מנותקים? התושבים דיברו על 50 ואתם דיברתם על 30. 

יוסי נבעה:

כבל 30 זוג זה מקסימום 30 קווי טלפון שיכולים לעבוד. בדרך כלל לא כל 100% מהכבל מחובר. במקרה הזה נותקו 23 קווים.  

עבד-אלמאלכ דהאמשה:

	הדוח שנמצא בפנינו מדבר על 17 קווים, כולל אלה שנותקו וכולל מה שיש. איפה 6 קווים נוספים.

יוסי נבעה:

	6 קווים זה יכול להיות "אחד פלוס אחד". יש לנו אפשרות להכפיל קווים. 

היו"ר אמנון כהן:

	אני לא רוצה הסבר טכני. אני רוצה לדעת אם יש עדיין תושבים - - - 

יוסי נבעה:

	כל התושבים זוכו.


היו"ר אמנון כהן:

תקשיב לשאלה: המטרה שלנו: מי שהיה לו קו – שיחזור לפעול. אם מסיבה כזאת או אחרת הוא לא שילם או רוצה להקפיא זה בסדר, אבל חבר הכנסת דהאמשה אומר ש- 50 משפחות היו מחוברות לכבל. 

עבד-אלמאלכ דהאמשה: 

	הגירסה של התושבים היא שמדובר ב-50 קווי טלפון.

היו"ר אמנון כהן:

	אתם אומרים 23 קווים. מעניין אותי לדעת אם יש עוד אזרחים שהיה להם קו וכרגע אין להם קו? אם אין להם, מה הסיבה?

יוסי נבעה:

אני אגיד לך מה עשיתי כדי לזכות את הלקוחות האלה. לקחתי ממאגרי בזק שלנו את כל הקווים שעובדים על תוואי הכבל הזה וזיכיתי את כולם. אם יש עדיין כאלה, ואני אעשה בדיקה נוספת - - -  

היו"ר אמנון כהן:

	אני מדבר על קו טלפון.

יוסי נבעה:

	אם יש בעיה עם הקו, שיתלוננו ואנחנו נתקן.

היו"ר אמנון כהן:

	לא הבנת. לפני שניתקתם, לכמה משפחות היה קו טלפון? חבר הכנסת דהאמשה טוען ש- 50 אנשים היו מחוברים לקו, או יכול להיות שבמספר בתים היו שני קווים. השאלה היא: האם אחרי התיקון יש עדיין משפחות שלא חוברו? יכול להיות שיש משפחות שעדיין לא מחוברות ואתה לא יודע מזה?

יוסי נבעה:

	לא, לא יכול להיות. ברגע שאנחנו מחברים כבל,  אז למעשה הקו ממשיך. כל הכבל 30 זוג חובר ולכן מטבע הדברים כל הקווים חוברו. יכול להיות שהיתה תקלה להמשך, משהו נקרע בהמשך או שקע שהתקלקל.

היו"ר אמנון כהן:

	האם ידוע לך חבר הכנסת דהאמשה על משפחות שלא מחוברות?

עבד אלמאלכ דהאמשה:

כרגע לא. 

יוסי נבעה:

אני מוכן לעשות את הבדיקה. 

עבד-אלמאלכ דהאמשה:

	אני כמובן אבדוק את זה, אבל שיהיה ברור לכולנו, אם יתברר שעד הרגע הזה ישנן משפחות שלא חוברו והקווים שלהם מנותקים, הדבר מחייב התייחסות מיוחדת. 

שמעתי את דברי ידידי חבר הכנסת טל. אני חושב שסוף טוב הכל טוב, אין לי בעיה עם זה. אבל עדיין נשאלת השאלה: למה היו צריכים לחכות 7 חודשים? למה הפתרון היצירתי לא היה אחרי חודש, תקופה סבירה כלשהי. 

דוד טל:

אבל הוא הסביר.

עבד-אלמאלכ דהאמשה:

אני שמעתי את התשובה שלו. לא יכול להיות, שגורם רשמי כלשהו, אם זה אתה או אם זה המועצה, שיישן 7 חודשים והתושבים יסבלו כל הזמן, יפנו בתלונות עד שזה הגיע לכנסת ולוועדת הכלכלה.  

דוד טל:

שהתושבים לא יצביעו עבור ראש מועצה שלא משרת אותם. 

עבד-אלמאלכ דהאמשה:

	ראש המועצה הוזמן ולא הגיע, אבל בכל מקרה, כאשר בזק רצתה לפתור היא מצאה פתרון יצירתי תוך יום. 

היו"ר אמנון כהן:

זה היה בתאום עם ראש המועצה. 

דוד טל:

	הוא היה יכול לפתור אם היו נותנים לו את האפשרות ולא מאיימים עליו. 

עבד-אלמאלכ דהאמשה:

	אין מאשים ונאשם. אני שואל שאלה אחת ברורה: יש בזק, יש תושבים, יש מועצה ויש כל הדברים בעולם. האזרח הקטן סובל 7 חודשים.

דוד טל:

אם הוא לא נותן לו לעשות, אז שימשיך לסבול. הוא רצה לעשות, התושב שלך לא רצה לקבל שירותים. 

עבד-אלמאלכ דהאמשה:

אתה לא חייב להעביר את זה ברכוש הפרטי. הקו עבר ברכוש פרטי של אדם אחד. הוא לא רצה שזה יעבור ברכוש שלו – זכותו. בזק חייבת למצוא פתרון, כפי שמצאה לבסוף. למה הפתרון לא נמצא בתקופה סבירה? למה לא אחרי חודש? חודשיים? למה רק אחרי 7 חודשים?


דוד טל:

ישנו הפתרון הנורמלי הרגיל וזה לא הסתייע, אז הוא הפך לדבר לא רגיל. הולכים קודם כל לרגיל. 

עבד-אלמאלכ דהאמשה:

	למה לא אחרי חודש חודשיים? למה אחרי 7 חודשים? יום אחרי התלונה זה מתוקן, ויום לפני הישיבה יש תשובה והתייחסות? למה הכל רק בדקה ה-90.  

היו"ר אמנון כהן:

אני מסכם את הדיון: התושבים סבלנו ואנחנו מיצרים  על כך. הבעיה היא אצל ראש המועצה. ראש המועצה היה צריך לכנס את הדיירים, לשבת איתם יחד, לבוא להסכמות ולהציע לבזק אופציות אלטרנטיביות למיקום העמוד. 

אם בזק לא היתה עושה את זה בזמן אז היינו באים אליה בטענות. אבל בזק שמה את העמוד במקום שסוכם עם ראש המועצה והאזרחים הורידו אותו. הבעיה לא היתה של בזק. הבעיה האמיתית היא ראש המועצה. 

אם היתה זאת אשמת בזק היינו תוקפים את בזק ואת משרד התקשורת. אובייקטיבית, אני חושב שהבעיה אצל ראש המועצה. 

עבד-אלמאלכ דהאמשה:

	חלק גדול מהבעיה זה ראש המועצה אבל נשאלת השאלה - - - 

	הבעיה בסוף נפתרה אבל - - - 

היו"ר אמנון כהן:

	בטוב ליבו.

עבד-אלמאלכ דהאמשה:

	אז למה הטוב לב הזה לקח 7 חודשים?

היו"ר אמנון כהן:

היה צריך להשאיר את זה כך. עד שראש המועצה לא היה מעמיד צינור מכספו לא היה צריך לחבר. 

מר נבעה, אמרת דברים נכונים ואני אבקש לבדוק האם ישנם עוד אזרחים שלא מחוברים. אם הם עומדים בקריטריונים יש לחבר אותם. אם יש להם תשלומים או רוצים להקפיא את ההתחברות זאת הבעיה שלהם. אני אישית משבח את העבודה שלכם. אולי צריך להוציא מכתב לראש המועצה ולומר לו שהתמשכות הניתוק היתה בגללו. 

דוד טל:

	העובדה שהוא לא הגיע לפה, מראה כמה אכפת לו מהתושבים שלו. 


היו"ר אמנון כהן:

	למה הוא לא בא?

עבד-אלמאלכ דהאמשה:

	תשאל אותו. 

היו"ר אמנון כהן:

	התושבים הם קשיי יום ואני מבין שהם לא יכלו להגיע, אבל ראש המועצה מקבל משכורת כמו שצריך. 

עבד-אלמאלכ דהאמשה:

	אז שהוועדה תתייחס. 

היו"ר אמנון כהן:

	צריך לכתוב לראש המועצה שכל הסבל נגרם בגללו. 

	ואתה תגיד את זה בכלי התקשורת. אתה לא צריך פוליטית להגן עליו. 

עבד-אלמאלכ דהאמשה:

אני רוצה שיהיה ברור, לא באתי להתקיף איש וגם לא להגן על איש. באתי לברר את העניין כהווייתו. זה מה שחשוב לכולנו. 

היו"ר אמנון כהן:

הישיבה נעולה. 

עבד-אלמאלכ דהאמשה:

	לא התייחסת לעניין הזה שאפשר היה לעשות את זה לפני כן. 

היו"ר אמנון כהן:

זה רק ראש המועצה. 

עבד-אלמאלכ דהאמשה:

	ראש המועצה לא נמצא.

היו"ר אמנון כהן:

	אז אתה רוצה שאני אטיל את זה על מישהו אחר? זה רק ראש המועצה. 

עבד-אלמאלכ דהאמשה:

	אדוני, כבר אין בזק? והם לא אחראים? למה היה צריך לחכות 7 חודשים?


דוד טל:

	בגלל שחודשיים המועצה לא נתנה לו תוואי. מה לעשות?

עבד-אלמאלכ דהאמשה:

	יש גבול. 

דוד טל:

	אם אני רוצה להיכנס אליך הביתה ואתה לא נותן לי 7 חודשים, אז הוא לא יכול 7 חודשים לעשות את זה. 

הישיבה ננעלה בשעה 10:45




